Twee dwelmhandelaars vasTwee vermeende dwelmhandelaar is in hegtenis geneem by ŉ woonstel in Illovo, Amanzimtoti in KwaZulu-Natal. Kapt. Thulani Zwane, woordvoerder van die polisie, sê ŉ Nigeriese man en ŉ Suid-Afrikaanse vrou is Saterdag in hegtenis geneem toe hulle by die woonstel opgedaag het. “Daar is R50 000 en dwelms in die man se besit gevind.” Zwane sê die polisie is hierna na ŉ ander woonstel wat deur die man besit word waar hulle R150 000 en 500 Ecstasy-tablette gevind het. Hy sê die polisie het ook op twee voertuie beslag gelê. Die arrestasies kom nadat die polisie vroeër die maand ŉ wenk ontvang het. Die polisie was reeds op 6 Julie na die woonstel in Amanzimtoti waar hulle op 10kg heroïen met ŉ straatwaarde van R25 miljoen en tussen 1 600 en 1 800 Ecstasy-tablette ter waarde van R1,5 miljoen beslag gelê het. Zwane sê niemand is op die dag in hegtenis geneem nie aangesien daar niemand by die woonstel was nie. Die twee verdagtes sal Maandag in die Durban-landdroshof verskyn.